Yakkasaroy tumani Qushbegi ko‘chasida poyabzal ishlab chiqarish sexida yong‘in chiqdi. Bu haqda Favqulodda vaziyatlar vazirligi matbuot xizmati xabar berdi. «Bugun, 2 aprel kuni taxminan soat 14:34larda Yakkasaroy tumani Qushbegi ko‘chasida joylashgan poyabzal ishlab chiqarish sexida yong‘in sodir bo‘ldi. Yong‘in sodir bo‘lgan hududga 5ta o‘t o‘chirish va qutqaruv brigadasi jalb qilindi. Yong‘indan taxminan 200 kvadrat metr hudud zarar ko‘rgan. Yong‘inni o‘chirish uchun 40 daqiqa atrofida vaqt sarflandi. Qutqaruvchilarning harakatlari tufayli korxonaning qolgan qismi saqlab qolindi. Hodisa oqibati qurbonlar va jabrlanganlar aniqlanmadi», deyiladi vazirlik xabarida. Shuningdek, Toshkent viloyatining Zangiota tumanidagi deraza-eshik ishlab chiqarish sexida ham chiqqan yong‘in bartaraf etilgan. Yong‘inda 300 kvadrat metr maydon zararlangan. Bu yerda ham qurbonlar va tan jarohati olganlar bo‘lmagan.